Borusan Mannesmann, cel mai mare producător de țevi de oțel din Turcia și unul dintre cei mai mari jucători pe piața de profil în Europa, va construi o fabrică lângă Ploiești. Compania a cumpărat deja un teren de 23.000 de mp, urmând să producă din 2026 tuburi din oțel pentru amortizoare auto.
Potrivit profit.ro, Borusan Tube Products SA, care va avea zone de producție și depozitare lângă Ploiești, a anunțat că vrea să creeze 57 locuri de muncă.
Compania operează 7 fabrici pe 3 continente, cu o capacitate anuală de 1,4 milioane de tone și peste 2.000 de angajați.
Compania face parte din holdingul turc industrial Borusan, fondat de omul de afaceri Asım Kocabıyık. Holdingul activează în producția de oțel, distribuția de automobile, producția de energie și logistică, având circa 12.000 de angajați și venituri de 1,93 miliarde de dolari în 2020.